За сениорску репрезентацију СР Југославије је дебитовао на Светском првенству 2002. у Индијанаполису, на ком је Југославија освојила златну медаљу. Радмановић није имао велику минутажу на том шампионату, на само три утакмице улазио је у игру. У полуфиналу против Новог Зеланда, у ком је фаворизована Југославија губила, селектор Пешић је одстранио Радмановића из тима, пошто је у свлачионици јео банану, потпуно незаинтересован за Пешићеве коментаре. Радмановић није играо у другом полувремену, које се завршило победом Југославије у неизвесном финишу. Није играо ни у финалу против Аргентине, а приликом доделе златних медаља, његово место на подијуму заузео је Александар Смиљанић, који је на првенство позван као резерва.